ดีเจเก่ง โดนอ่วมตร.ฟันอีกกระทง
คนขับยาริสเจอด้วย-แซงในที่คับขัน,จับมือจบด้วยดี หลัง ดีเจเก่ง-หนุ่มยาริส คู่กรณี เผชิญหน้ากันอีกครั้งบนโรงพัก ตร.เปิดคลิปวงจรปิดให้ดูพร้อมกันใครชนใครก่อน สุดท้ายแจ้งข้อหาทั้งคู่ดีเจเก่งถูกแจ้งเพิ่มพยายามทำร้ายร่างกายไม่เป็นเหตุให้ได้รับอันตราย ส่วนหนุ่มยาริสโดนข้อหาแซง รถในที่คับขัน วิชาญญ์วัชร์ เผยคดีทำให้เสียทรัพย์ไม่เอาความกันก็ถือว่าคดีสิ้นสุด ชี้เรื่องที่เกิดขึ้นถ้ามีน้ำใจให้ทางกันปัญหาแบบนี้จะลดลง,กรณีปรากฏคลิปภาพในสังคมออนไลน์ ขณะนายภัทรศักดิ์ เทียมประเสริฐ หรือดีเจเก่ง อายุ 35 ปี อดีตดีเจคลื่นวิทยุสวีทเอฟเอ็ม 89.5 ขับรถกระบะโตโยต้า วีโก้ สีดำ ทะเบียน ฌล 9645 กรุงเทพมหานคร ถอยหลังชนรถโตโยต้า ยาริส สีแดง ทะเบียน กษ 8399 ขอนแก่น ของนายกวินกาญจน์ ศรีฤาชา อายุ 32 ปี ถึง 2 ครั้ง บนถนนมิตรไมตรี จนรถคู่กรณีเสียหายยับเยิน แต่ครั้งแรกนายภัทรศักดิ์ ปฏิเสธ อ้างว่าคู่กรณีขับรถชนท้ายรถตัวเอง แต่หลังจากมีผู้ถ่ายคลิปขณะเกิดเหตุมาเผยแพร่ จึงออกมายอมรับสารภาพ อ้างว่าถูกคู่กรณีขับรถปาดก่อน ถูกกระแสสังคมวิพากษ์วิจารณ์ในสังคมออนไลน์อย่างหนักจนถูกต้นสังกัดประกาศไล่ออกจากการเป็นดีเจ และถูกพนักงานสอบสวน สน.ดินแดง แจ้งข้อหาขับรถไม่คำนึงถึงความปลอดภัยตาม พ.ร.บ.จราจรทางบก มาตรา 43 มีโทษจำคุกไม่เกิน 3 เดือน ปรับ 2,000-10,000 บาท และสั่งยึดใบขับขี่ 60 วัน,ความคืบหน้าเมื่อเวลา 13.00 น. วันที่ 10 ม.ค. ที่ สน.ดินแดง นายกวินกาญจน์ คนขับรถเก๋งยาริส พร้อมพี่สาวและพี่เขย ได้เข้าพบ พ.ต.อ.เอนก ไพรศรี ผกก.อก.บก.สปพ. รรท.ผกก.สน.ดินแดง และ พ.ต.อ.สมคิด สมบูรณ์ พงส.ผทค.สน.ดินแดง เพื่อให้ปากคำเพิ่มเติมถึงเหตุการณ์ดังกล่าว นอกจากนี้ นายภัทรศักดิ์ และแฟนสาว เดินทางมามอบใบ ขับขี่ตัวจริงที่ถูกสั่งยึด 60 วัน เนื่องจากเมื่อวานเข้าพบตำรวจไม่ได้นำมา และให้ปากคำกับเจ้าหน้าที่เพิ่มเติมหลังถูกแจ้งข้อหาขับรถไม่คำนึงถึงความปลอดภัย,นายกวินกาญจน์เปิดเผยก่อนเข้าให้ปากคำว่า ก่อนเกิดเหตุขับรถมาอยู่ในเลนเตรียมเลี้ยวเข้าถนนมิตรไมตรี ส่วนรถของนายภัทรศักดิ์ขับปาดเข้ามาด้านหน้าโดยไม่เปิดสัญญาณไฟขอทาง ตนก็ยอม แต่จังหวะที่ขับตามกัน รถของตนหลุดออกจากเลนเลี้ยวเข้าถนนมิตรไมตรี จึงเปิดสัญญาณไฟเพื่อกลับเข้าเลนเดิม โดยรถไปประชิดกับรถของนายภัทรศักดิ์ ทำให้นายภัทรศักดิ์ไม่พอใจชูนิ้วกลางให้ ขณะนั้นรถติดมาก ด้วยความโกรธจึงจอดรถลงไปเคาะกระจกรถนายภัทรศักดิ์ อย่างแรง 1 ครั้ง และเดินกลับมาขึ้นรถ จากนั้น นายภัทรศักดิ์ขยับรถเดินหน้าและถอยหลังมาชน 2 ครั้ง ตามที่ปรากฏในคลิป,นายกวินกาญจน์เปิดเผยอีกว่า หลังจากถูกชนจึงลงจากรถมือเปล่า ตั้งใจจะคุยกับนายภัทรศักดิ์ เพื่อเจรจาและให้ชดใช้ค่าเสียหาย แต่นายภัทรศักดิ์ลงจากรถพร้อมถือประแจพูดจาไม่ดีใส่ตน แต่ก็ยอมรับว่าตัวเองก็มีส่วนผิดด้วยที่มีอารมณ์โมโห และเป็นส่วนหนึ่งให้เรื่องบานปลาย อยากให้เรื่องจบจะได้กลับไปใช้ชีวิตตามปกติ ขอเพียงให้นายภัทรศักดิ์ รับผิดชอบค่าใช้จ่ายในการซ่อมแซมรถเท่านั้น หลังเกิดเหตุ ตนและนายภัทรศักดิ์เดินทางมาที่ สน.ดินแดง นายภัทรศักดิ์ ได้ขอโทษ ตนไม่อยากเอาเรื่องเนื่องจากมีส่วนผิด และเห็นใจแฟนกับลูกของคู่กรณี,ต่อมาเวลา 14.00 น. พล.ต.ต.วิชาญญ์วัชร์ บริรักษ์กุล ผบก.น.1 มาที่ สน.ดินแดง เรียกให้คู่กรณีเข้ามาภายในห้องประชุมของโรงพักเพื่อสอบปากคำ ใช้เวลาประมาณ 1 ชั่วโมง ก่อนเปิดห้องประชุมแถลงข่าว พล.ต.ต.วิชาญญ์วัชร์กล่าวว่า เหตุการณ์นี้ เมื่อตรวจสอบกล้องวงจรปิดพบว่า รถกระบะขับนำรถเก๋งยาริสที่นายกวินกาญจน์ขับ โดยรถทั้งสองคันขับมาตามถนนวิภาวดีรังสิตขาเข้า และเลี้ยวซ้ายเข้าถนนมิตรไมตรี รถเก๋งขับแซงออกมาเลนขวาสุด ซึ่งเป็นเลนสวน เพื่อแซงรถกระบะ แต่ทางรถกระบะไม่ให้เข้า ทำให้รถเก๋งไม่สามารถเข้าได้ และต้องจอดอยู่เลนขวาสุดข้างรถกระบะอยู่หลายนาที จากนั้นเมื่อการจราจรเคลื่อนตัว รถเก๋งแทรกเข้าไปหลังรถกระบะ จอดรถ นายกวินกาญจน์ลงจากรถเดินไปหารถกระบะที่จอดอยู่ข้างหน้า ตรงนี้กล้องวงจรปิดจับภาพเหตุการณ์เคาะกระจกรถไม่ได้ ไม่นาน นายกวินกาญจน์ก็กลับมาขึ้นรถ ก่อนที่รถกระบะขับเคลื่อนไปข้างหน้าเล็กน้อย และถอยมาชนใส่ทันที 1 ครั้ง เมื่อรถทั้งสองขับออกไปหลุดจากกล้องวงจรปิด ก็เกิดการถอยชนอีก 2 ครั้ง ตามภาพคลิปวีดิโอที่แพร่หลายออกไป,พล.ต.ต.วิชาญญ์วัชร์ กล่าวอีกว่าความเห็นของผู้เชี่ยวชาญ ระบุว่าโครงสร้างของรถกระบะ วีโก้ ลักษณะการถอยชน ไม่เกิน 5 เมตร และถุงลมนิรภัยของรถเก๋งยาริส ไม่ทำงาน ไม่สามารถทำอันตรายถึงแก่ชีวิต เบื้องต้นจากพยานหลักฐานตำรวจจะแจ้งข้อหาเพิ่มแก่นายภัทรศักดิ์ พยายามทำร้ายร่างกายไม่เป็นเหตุให้ได้รับอันตรายทางร่างกายและจิตใจ อัตราโทษ จำคุกไม่เกิน 1 เดือน ปรับไม่เกิน 10,000 บาท นอกจากนี้เมื่อตรวจสอบกล้องวงจรปิดของ กทม.พบว่า รถกระบะขับมาในช่องทางจราจรปกติ ระหว่างนั้นรถเก๋งพยายามเบียดเข้ามาในเลนขวา ถือว่ามีความผิดตาม พ.ร.บ.จราจร แจ้งข้อหานายกวินกาญจน์ แซงรถในที่คับขัน มีโทษปรับ 400-1,000 บาท,พล.ต.ต.วิชาญญ์วัชร์ กล่าวต่ออีกว่าสำหรับเรื่องการหมิ่นประมาทโดยนำเข้าข้อความในอินเตอร์เน็ต เจ้าหน้าที่พบว่า ผู้โพสต์คือนักข่าวจากช่องดีเอ็นเอ็น ได้โพสต์เข้าระบบเฟซบุ๊ก และเป็นการถ่ายตามเหตุการณ์ที่พบเห็น จึงไม่ถือว่ามีความผิดฐานหมิ่นประมาท ขณะที่คดีทำให้เสียทรัพย์เมื่อคู่กรณีไม่ติดใจเอาความก็ถือว่าคดีสิ้นสุด ส่วนกรณีมีบุคคลโทรศัพท์มาข่มขู่ นายภัทรศักดิ์สามารถ แจ้งความในท้องที่พักอาศัย โดยตนอยากให้คดีนี้จบลงไป สาเหตุมาจากไม่ยอมให้ทางกันถ้ามีน้ำใจปัญหาลักษณะนี้จะลดลง,ด้าน พ.ต.อ.สมคิดกล่าวว่า กรณีนายภัทรศักดิ์ ให้การว่าไม่ได้เป็นผู้โพสต์ข้อความระบุ ไม่ได้เป็นคนชน ข้อความที่เห็นมีผู้ปลอมเฟซบุ๊กอยู่ระหว่างตรวจสอบว่าเป็นการปลอมขึ้นจริง หรือโพสต์เอง หากถูกปลอมขึ้นผู้เสียหายสามารถรวบรวมพยานหลักฐานส่งมอบให้พนักงานสอบสวน โดยเจ้าหน้าที่จะทำการตรวจสอบว่าข้อความดังกล่าว เป็นจริงอย่างที่ผู้เสียหายกล่าวอ้างหรือไม่,มีรายงานว่า เจ้าหน้าที่ได้เปิดคลิปฉาวดังกล่าว จากกล้องวงจรปิด กทม.ให้คู่กรณีดูเมื่อดูเสร็จนายภัทรศักดิ์ และนายกวินกาญจน์ยินดียอมรับเรื่องที่เกิดขึ้นและขอให้เรื่องจบ ก่อนจะจับมือยิ้มแย้มให้กันต่อหน้าเจ้าหน้าที่และกองทัพสื่อมวลชนจากหลายสำนักที่มาทำข่าวเต็มห้องประชุม
จับมือจบด้วยดี หลัง ดีเจเก่ง-หนุ่มยาริส คู่กรณี เผชิญหน้ากันอีกครั้งบนโรงพัก ตร.เปิดคลิปวงจรปิดให้ดูพร้อมกันใครชนใครก่อน สุดท้ายแจ้งข้อหาทั้งคู่ดีเจเก่งถูกแจ้งเพิ่มพยายามทำร้ายร่างกายไม่เป็นเหตุให้ได้รับอันตราย 
ข่าวหน้า1,ดีเจเก่ง,ถอยกระบะชนยาริส,แซงในที่คับขัน,ภัทรศักดิ์ เทียมประเสริฐ,กวินกาญจน์ ศรีฤาชา,ถนนมิตรไมตรี,สน.ดินแดง,ข่าว,ข่าวภูมิภาค,ไทยรัฐฉบับพิมพ์